Recinto fortificau de Calatayú

Lo recinto amurallau de Calatayú (Provincia de Zaragoza, Espanya) tien con un perimetro d'alto u baixo de 4 kilometros, que ye cuasi como estió en los tiempos d'a dominación musulmana.

Unas fortificacions de tiempos de los musulmans articulan la muralla, y bi ha 5 arias fortificadas: Castiello Mayor, Recinto de la Lonchía, Castiello Reyal, Castiello de Donya Martina, Castiello de la Penya y la Torre Mocha con lo suyo recinto murau.

La primitiva muralla la debioron construir en la primeta metat de lo sieglo IX englobando tot lo nuclio urbán y unindo las fortificacions de lo Castiello Mayor, Castiello Reyal y fácil que aislando lo Castiello de la Penya como punto fuerte abanzau (albarrana).

Bi habió un ixamplamiento de lo sieglo XII pero no se sape por on yera lo suyo trazato. Bella cosa pareixita ha esdeveniu con la muralla de lo sieglo XIV, que utilizaba part de la de lo sieglo XII, pero por creixer la ciudat enta lo río Xalón se desconoixe si plegó dica lo Xalón in ixe inte u si i heba plegato enantes.

Si que se conoixen las puertas que en ixe inte teneba la muralla calatayubina:  
Puerta de Soria: en la ciudad alta, con orichen en lo sieglo IX pero de seguro modificada dimpués.
Puerta de Valencia: en la ciudad alta, con orichen en lo sieglo IX pero de seguro modificada dimpués.
Puerta de la Torre Mocha: en la ciudat baixa musulmana
Puerta de Zaragoza u de Sonachas: en la ciudat baixa musulmana
Puerta de Terrer: en la ciudad baixa musulmana
Un postigo en la chudería.

Actualment no se'n conservan que tres, con modificacions, (la Puerta de Zaragoza, la Puerta de Terrer y la Puerta de Soria).

Una mención aparte mereix la dita Puerta Emiral de lo sieglo IX, situata en la muralla que comunica lo Castiello Mayor con la Puerta de Soria, denominada asinas por calendar de los tiempos de lo emir Muhammad I. Ye calendada enta l'anyo 862 por lo que se puet considerar como l'elemento arquitectonico musulmán mes antigo conoixiu de la Península.

Referencias
Este texto prene como referencia la declaración de Bien d'Intrés Cultural publicada en lo BOA nº 35 con calendata 23 de marzo de 2007  y s'achusta a l'articlo 13 LPI

 Vinclos externos 
Imáchens de lo Recinto amurallato de Calatayú

Categoría:Biens d'Intrés Cultural d'Aragón
Categoría:Molimentos d'a Comunidat de Calatayú
Categoría:Molimentos d'a provincia de Zaragoza
Categoría:Asentamientos fortificaus d'Aragón
Categoría:Islam en Aragón